b'\n_START_ARTICLE_\nEvelin Samuel\n_START_PARAGRAPH_\nEvelin Samuel-Randvere (s\xc3\xbcndinud 13. mail 1975) on eesti laulja, kuid tegev ka lastekirjanduses ja ajakirjanikuna.\n_START_SECTION_\nKarj\xc3\xa4\xc3\xa4r\n_START_PARAGRAPH_\nEvelin Samuel on olnud ansambli Duubel+ liige, esinenud kruiisilaevadel, osalenud muusikalides ja esindanud Eestit Eurovisiooni lauluv\xc3\xb5istlusel. Ta on olnud mitmete suurkontsertide (Tina Turner jm) pressiesindaja ning t\xc3\xb6\xc3\xb6tanud turundusjuhina tarkvarafirmas Ordi. 15. m\xc3\xa4rtsist 2010 on Evelin Samuel ajakirja Tervis Pluss peatoimetaja. Tema sulest on ilmunud lasteraamat "\xc3\x9ckskord, kui sadas vihma" (2008) ning ta on avaldanud arvukalt lasteluuletusi, millest hulga on viisistanud ja plaadistanud helilooja Priit Pajusaar ("Hiigelsoojad pilvelambad" jm).\n_START_SECTION_\nSaavutused\n_START_PARAGRAPH_\nAastal 1993 saavutas Samuel noorte laulukonkursil "Kaks takti ette" neljanda koha. Samal aastal v\xc3\xb5itis ta lauluga "To You" Balti lauluv\xc3\xb5istluse Via Baltica. Hiljem v\xc3\xb5itis ta Eesti Televisiooni ja Eesti Raadio korraldatud laulukonkursi "Uus Laul 1994", esitades laulu "Vari ja roos". Samuel on ka 1999. aasta Eurolaulu konkursi v\xc3\xb5itja.\n_START_SECTION_\nEurovisiooni lauluv\xc3\xb5istlus\n_START_PARAGRAPH_\nEvelin Samuel on korduvalt osalenud Eurolaulu v\xc3\xb5istlusel alates 1994. aastast, kuid tee Eurovisioonile kujunes k\xc3\xa4\xc3\xa4nuliseks._NEWLINE_1996. aastal Oslos Eestit esindanud laulus "Kaelakee h\xc3\xa4\xc3\xa4l" oli naisvokaal algselt kirjutatud just Samuelile m\xc3\xb5eldes, ent laulja \xc3\xbctles pakkumisest \xc3\xa4ra eesootavate esinemiste t\xc3\xb5ttu Jaapanis. Helilooja Priit Pajusaar pakkus seepeale laulu esitada Maarja-Liis Ilusale, Eurolaulu konkurss v\xc3\xb5ideti, vahepeal aga oli selgunud, et Samueli reis j\xc3\xa4\xc3\xa4b siiski \xc3\xa4ra._NEWLINE_Aasta hiljem, 1997, oli Evelin Samuel taustalaulja Eurovisiooni lauluv\xc3\xb5istlusel Maarja-Liis Ilusa esitatud laulus "Keelatud maa", mis p\xc3\xa4lvis 8. koha. Sellest omakorda aasta hiljem, 1998, osales ta Eurolaulus looga "Unistus igavesest p\xc3\xa4evast", mis j\xc3\xa4i h\xc3\xa4\xc3\xa4letusel aga napilt teiseks (kaotus v\xc3\xb5itjale 3 punkti)._NEWLINE_Evelin Samueli ja Camille Camille\'i esitatud New Age-stiilis pala "Diamond of Night" v\xc3\xb5itis Eurolaulu 1999 ning esindas Eestit l\xc3\xb5ppv\xc3\xb5istlusel Jeruusalemmas (p\xc3\xa4lvis 6. koha). Laulu s\xc3\xb5nad oli kirjutanud Maian-Anna K\xc3\xa4rmas, viisi Priit Pajusaar ja Glen Pilvre. Algselt eesti keeles k\xc3\xb5lanud teksti ("Langevate t\xc3\xa4htede aeg") oli kirjutanud Kaari Sillamaa._NEWLINE_Hiljem on Samuel mitmeid kordi osalenud Eurolaulus, kuid pole v\xc3\xb5itnud. K\xc3\xb5ige napim kaotus l\xc3\xa4bi Eurolaulu ajaloo kuulub seel\xc3\xa4bi samuti osaliselt Evelin Samuelile, kui 2003. aastal laulis ta koos Maarja-Liis Ilusaga taustvokaali Koit Toome esitatud palale "Know What I Feel". Lugu kaotas v\xc3\xb5itjale, Vaiko Epliku esitatud loole "Eighties Coming Back" vaid 1 punktiga. _NEWLINE_Kahel aastal (2000 ja 2006) edastas Evelin Samuel Eesti rahvah\xc3\xa4\xc3\xa4letuse punkte teiste riikide lauludele, neist esimesel korral juhtus otse\xc3\xbclekande ajal apsakas \xe2\x80\x93 Samuel ajas pisut hinded segi ning \xc3\xb5htujuhid Kattis Ahlstr\xc3\xb6m ja Anders Lundin olid Stockholmis sunnitud teda korrigeerima.\n_START_SECTION_\nDiskograafia\n_START_PARAGRAPH_\nAastal 2002 ilmus Samueli deb\xc3\xbc\xc3\xbctalbum "Alternature: Over the Water Blue", mis sisaldas ka laulu "Diamond of Night". Tema esitatud lugusid on arvukatel kogumikel.\n_START_SECTION_\nMuusikateater\n_START_PARAGRAPH_\n1980. aastate l\xc3\xb5pus \xc3\xbchines Evelin Samuel laste muusikaliteatriga Colombina, mille koosseisus esines Taanis Roskilde rokifestivalil. _NEWLINE_Evelin Samuelil oli roll rokkooperis "Jeesus Kristus Superstaar" (1993)._NEWLINE_Aastal 2001 sai ta Fantine\'i rolli muusikalis "H\xc3\xbcljatud", kuid loobus lavat\xc3\xb6\xc3\xb6st enne esietendust. Hiljem m\xc3\xa4ngis ta Nancy rolli Lionel Barti muusikalis "Oliver!" (2003) ning osales Helsingis lavastatud muusikalis "Miss Saigon" (2004/2005).\n_START_SECTION_\nIsiklik elu\n_START_PARAGRAPH_\n16. novembril 2006 s\xc3\xbcndis Evelin Samueli ja ajakirjanik Raimo \xc3\x9clavere poeg Oskar. 11. novembril 2008 s\xc3\xbcndis poeg Torsten. Perekond elas Tallinnas N\xc3\xb5mmel._NEWLINE_2013. aasta jaanuaris teatasid Evelin Samuel ja Raimo \xc3\x9clavere lahkuminekust._NEWLINE_2016. aastal abiellus Evelin Samuel pianist Johan Randverega, v\xc3\xb5ttes perekonnanimeks ka Randvere.'